b'\n_START_ARTICLE_\nRainer Ahonius\n_START_SECTION_\nOpinnot\n_START_PARAGRAPH_\nAhoniuksen vanhemmat olivat asemap\xc3\xa4\xc3\xa4llikk\xc3\xb6 Rudolf Josef Kristian Ahonius ja Signe Maria Alanco. H\xc3\xa4nen puolisonsa oli Ulla Eva Emilia Arnkil. Ahonius suoritti kuusi luokkaa Tampereen reaalilyseota ja suoritti yksityisesti kahdeksannen luokan Kuopion lyseossa vuonna 1920. Koulupoikana ollessaan h\xc3\xa4n oli mukana avustamassa Suomen ensimm\xc3\xa4ist\xc3\xa4 moottorilent\xc3\xa4j\xc3\xa4\xc3\xa4n Adolf Aarnoa lentoyrityksiss\xc3\xa4 ja kirjoitti vuonna 1961 Aarnosta kirjan. Ilmavoimien t\xc3\xa4hyst\xc3\xa4j\xc3\xa4tutkinnon h\xc3\xa4n suoritti vuonna 1924, lentokoneen ohjaajatutkinto h\xc3\xa4n suoritti vuonna 1927, sotilaspedagogiselle kurssille h\xc3\xa4n osallistui vuonna 1925, Sotakorkeakoulussa pidetyn kapteenikurssin h\xc3\xa4n suoritti vuonna 1926, Ilmavoimien komentajakurssin h\xc3\xa4n suoritti vuosina 1930 ja 1931.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nCarl Rainer Rudolf Ahonius liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 25. helmikuuta 1915, josta h\xc3\xa4net siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Ahonius otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nCarl Rainer Rudolf Ahonius saapui takaisin Suomeen v\xc3\xa4nrikiksi ylennettyn\xc3\xa4 j\xc3\xa4\xc3\xa4k\xc3\xa4reiden etujoukon mukana sis\xc3\xa4llissodan aikana 18. helmikuuta 1918. H\xc3\xa4net komennettiin vapaaehtoisten joukkojen kouluttajaksi Jyv\xc3\xa4skyl\xc3\xa4n seudulle. Suomen sis\xc3\xa4llissotaan h\xc3\xa4n osallistui 2. Krenat\xc3\xb6\xc3\xb6rirykmentin 1. Jyv\xc3\xa4skyl\xc3\xa4n pataljoonan 2. komppanian p\xc3\xa4\xc3\xa4llikk\xc3\xb6n\xc3\xa4. Ahonius otti osaa Mannisen, Juupajoen, Kuljun, S\xc3\xa4\xc3\xa4ksj\xc3\xa4rven, Tampereen ja Vesilahden taisteluihin, sek\xc3\xa4 pataljoonan etenemiseen Kangasalan, P\xc3\xa4lk\xc3\xa4neen, Aitoon, Luopioisten ja Lammin kautta Koskelle.\n_START_SECTION_\nSis\xc3\xa4llisodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen h\xc3\xa4n palveli 28. hein\xc3\xa4kuuta alkaen komppanianp\xc3\xa4\xc3\xa4llikk\xc3\xb6n\xc3\xa4 2. Krenat\xc3\xb6\xc3\xb6rirykmentin lakkauttamisen j\xc3\xa4lkeen It\xc3\xa4-Suomen jalkav\xc3\xa4kirykmentti 5:ss\xc3\xa4, jonka nimi muutettiin my\xc3\xb6hemmin Pohjois-Savon rykmentiksi. Carl Rainer Rudolf Ahonius oli mukana syksyll\xc3\xa4 1919 Manssilan rajakahakoissa. Vuonna 1924 h\xc3\xa4net komennettiin Ilmavoimiin toimien aluksi yleisesikuntaupseerina. 2. erillisen merilentolaivueen p\xc3\xa4\xc3\xa4llik\xc3\xb6ksi h\xc3\xa4net nimitettiin 1. helmikuuta 1926. Maalentokoulun p\xc3\xa4\xc3\xa4llik\xc3\xb6ksi h\xc3\xa4net nimitettiin 15. kes\xc3\xa4kuuta 1929. Syksyll\xc3\xa4 1930 h\xc3\xa4net siirrettiin Santahaminan merilentoaseman komentajaksi ja vuonna 1933 h\xc3\xa4net nimitettiin Lentoasema 2:n komentajaksi, josta h\xc3\xa4net siirrettiin vuonna 1937 Lentoasema l:n (sittemmin Lentorykmentti 2) komentajaksi.\n_START_SECTION_\nTalvi- ja jatkosota\n_START_PARAGRAPH_\nTalvisotaan Ahonius osallistui Ilmasotakoulun johtajana. V\xc3\xa4lirauhan aikana h\xc3\xa4n toimi Helsingin varuskunnan komendanttina ja Helsingin Vartiopataljoonan komentajana. Jatkosodan syttyess\xc3\xa4 h\xc3\xa4net siirrettiin Helsingin suojeluskuntapiirin komentajaksi, josta h\xc3\xa4net siirrettiin \xc3\x84\xc3\xa4nislinnan varuskunnan p\xc3\xa4\xc3\xa4llik\xc3\xb6n apulaiseksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n olikin aina vuoteen 1944, jolloin h\xc3\xa4net komennettiin vanhemmaksi yhteysupseeriksi Yhteysesikunta Roihin (19. vuoristoarmeijakunta). Viel\xc3\xa4 samana vuonna h\xc3\xa4net siirrettiin Helsingin komendantiksi ja el\xc3\xa4kkelle h\xc3\xa4n siirtyi hiukan my\xc3\xb6hemmin samana vuonna.\n_START_SECTION_\nSotien j\xc3\xa4lkeinen aika\n_START_PARAGRAPH_\nSotien j\xc3\xa4lkeen Ahonius oli lakkautetun Helsingin suojeluskuntapiirin selvityselimen p\xc3\xa4\xc3\xa4llikk\xc3\xb6n\xc3\xa4. Vuosina 1948\xe2\x80\x931956 h\xc3\xa4n oli Oy Str\xc3\xb6mberg Ab:n palveluksessa.\n_START_SECTION_\nLuottamustoimet\n_START_PARAGRAPH_\nAhonius toimi It\xc3\xa4-Karjalan Ilmailuyhdistyksen johtokunnan j\xc3\xa4senen\xc3\xa4 vuosina 1927\xe2\x80\x931929 ja toimi Suomen Ilmailuklubissa vuosina 1933\xe2\x80\x931935, Helsingin Ilmailuyhdistyksess\xc3\xa4 vuosina 1935\xe2\x80\x931938 ja 1940\xe2\x80\x931941 sek\xc3\xa4 Kymenlaakson Ilmailuyhdistyksess\xc3\xa4 vuosina 1938\xe2\x80\x931939. H\xc3\xa4n toimi my\xc3\xb6s Vapaussodan Rintamamiesliitossa vuosina 1941\xe2\x80\x931942 ja Vapaussoturien Huoltos\xc3\xa4\xc3\xa4ti\xc3\xb6ss\xc3\xa4 vuosina 1954\xe2\x80\x931962. H\xc3\xa4n oli kunniaj\xc3\xa4senen\xc3\xa4 Viitasaaren Rintamamiesyhdistyksess\xc3\xa4 ja Tanskan Livjaegerskydeselskabetissa. Suomen Filateliaseuran ainaisj\xc3\xa4senyyden h\xc3\xa4n my\xc3\xb6s sai.'